ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για την παρακολούθηση των δασών και των περιβαλλοντικών αλληλεπιδράσεων στην Κοινότητα (έμφαση στα δάση)

1. ΔΙΑΔΙΚΑΣΙΑ

Διαβίβαση της πρότασης στο Συμβούλιο και το Ευρωπαϊκό Κοινοβούλιο (COM(2002) 404 τελικό - 2002/0164 (COD)) σύμφωνα με το άρθρο 175, παράγραφος 1 της συνθήκης - 16 Ιουλίου 2002

Γνώμη της Επιτροπής των Περιφερειών - 12 Φεβρουαρίου 2003

Γνώμη της Ευρωπαϊκής Οικονομικής και Κοινωνικής - 12Δεκεμβρίου 2002 Επιτροπής

Γνώμη του Ευρωπαϊκού Κοινοβουλίου - πρώτη ανάγνωση- 13 Φεβρουαρίου 2003

Μετά από τη γνωμοδότηση του Ευρωπαϊκού Κοινοβουλίου και σύμφωνα με το άρθρο 250, παράγραφος 2 της συνθήκης ΕΚ, το Συμβούλιο ενέκρινε κοινή θέση ομοφώνως στις 13.6.2003

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η παρούσα πρόταση για κανονισμό του Ευρωπαϊκού Κοινοβουλίου και του Συμβουλίου αποσκοπεί στην καθιέρωση νέου κοινοτικού συστήματος για την παρακολούθηση των δασών και των περιβαλλοντικών αλληλεπιδράσεων με στόχο την προστασία των κοινοτικών δασών. Το σύστημα θα βασιστεί στα επιτεύγματα των δύο κανονισμών του Συμβουλίου για την παρακολούθηση των επιπτώσεων της ατμοσφαιρικής ρύπανσης [1] και των πυρκαγιών [2] στα δασικά οικοσυστήματα. Η παρούσα πρόταση διαμορφώνει πολυετές πλαίσιο το οποίο καλύπτει αρχικά περίοδο 6 ετών από το 2003 έως το 2008. Στοχεύει στην προσαρμογή του πεδίου εφαρμογής των προαναφερόμενων κανονισμών ώστε να εξασφαλιστεί ευέλικτο σύστημα παρακολούθησης το οποίο να αξιολογεί τις συνθήκες που επικρατούν στα δασικά οικοσυστήματα εντός ευρύτερου πλαισίου. Παράλληλα απλοποιούνται οι ήδη υφιστάμενες δραστηριότητες συγκεντρώνοντας στοιχεία από τους δύο αυτούς κανονισμούς σε έναν κανονισμό πλαίσιο ο οποίος καλύπτει την προστασία και την παρακολούθηση των δασών.

[1] Κανονισμός (ΕΟΚ) αριθ. 3528/86 του Συμβουλίου της 17ης Νοεμβρίου 1986 για την προστασία των δασών στην Κοινότητα από την ατμοσφαιρική ρύπανση, ΕΕ L 326, 21.11.1986, σ. 2.

[2] Κανονισμός (ΕΟΚ) αριθ. 2158/92 του Συμβουλίου της 23ης Ιουλίου 1992 για την πυροπροστασία των κοινοτικών δασών, ΕΕ L 217, 31.07.1992, σ.3.

3. ΣΧΟΛΙΑ ΤΗΣ ΕΠΙΤΡΟΠΗΣ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικά σχόλια

Εν γένει, η κοινή θέση ακολουθεί την δομή της αρχικής πρότασης της Επιτροπής. Διατηρούνται τα κύρια στοιχεία της πρότασης της Επιτροπής. Καθιερώνονται πολλές τροποποιήσεις, εκ των οποίων σημαντικότερες θεωρούνται κατά τη γνώμη της Επιτροπής οι εξής:

-Η μόνιμη δασική επιτροπή αποκτά καθοριστικό ρόλο όσον αφορά την εφαρμογή και ανάπτυξη της αντίστοιχης κανονιστικής διαδικασία.

-Ενσωματώνονται στο κείμενο οι ενημερωτικές εκστρατείες και η ειδική εκπαίδευση του προσωπικού που ασχολείται με τις παρεμβάσεις προληπτικής πυροπροστασίας και προβλέπεται επιπλέον κονδύλιο 0,5 εκατομ. EUR ετησίως για τη χρηματοδότηση των ως άνω δραστηριοτήτων.

Η Επιτροπή δεν ήταν σε θέση να υποστηρίξει την κοινή θέση, η οποία εγκρίθηκε ομοφώνως. Κατά συνέπεια, η Επιτροπή διατύπωσε δήλωση που συμπεριλήφθηκε στα πρακτικά του Συμβουλίου Περιβάλλοντος (βλέπε παράρτημα Ι).

ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΤΑ ΤΗΝ ΠΡΩΤΗ ΑΝΑΓΝΩΣΗ

Κατά την ολομέλεια της 13ης Φεβρουαρίου 2003, το Ευρωπαϊκό Κοινοβούλιο ενέκρινε 45 τροπολογίες, εκ των οποίων 30 ενσωματώθηκαν στην κοινή θέση, πλήρως, εν μέρει ή κατ' αρχήν (Τροπολογίες 5, 6, 12, 15, 17, 18, 19, 20, 22, 23, 24, 25, 26, 27, 29, 30, 31, 32, 33, 36, 37, 38, 39, 40, 42, 43, 46, 47, 48, 49).

Οι υπόλοιπες 15 Τροπολογίες (ήτοι οι Τροπολογίες 1, 2, 3, 4, 7, 8, 9, 10, 11, 13, 14, 16, 21, 28, 35) δεν ενσωματώθηκαν για διάφορους λόγους - νομική συνέπεια και νομοθετική τεχνική, σαφήνεια ως προς την τεχνική ορολογία, δυνατότητες πρακτικής εφαρμογής.

3.1.1. Τροπολογίες του Κοινοβουλίου που εγκρίθηκαν από την Επιτροπή στην τροποποιημένη πρόταση και ενσωματώθηκαν στην κοινή θέση

Η Τροπολογία 5 αναφέρεται στη σύμβαση για τη βιοποικιλότητα και τη σύμβαση πλαίσιο για την αλλαγή του κλίματος. Ενσωματώθηκε στην αιτιολογική σκέψη 5.

Η Τροπολογία 6 τονίζει την ανάγκη λήψης μέτρων που να συμφιλιώνουν το σύστημα με τα υφιστάμενα εθνικά, ευρωπαϊκά και διεθνή συστήματα, σε ό,τι αφορά την αρχή της επικουρικότητας. Ενσωματώθηκε στην αιτιολογική σκέψη 6.

Η Τροπολογία 12 τονίζει ότι το μελλοντικό σύστημα θα πρέπει να ευθυγραμμίζεται προς τις υποχρεώσεις που απορρέουν από πολυάριθμες διεθνείς συμβάσεις. Ενσωματώθηκε κατ' αρχήν στην αιτιολογική σκέψη 15.

Η Τροπολογία 15 προβλέπει ότι η χρηματοδότηση μετά το 2006 υπόκειται στην έγκριση της αρμόδιας για τον προϋπολογισμό αρχής και λαμβάνει υπόψη την ενδιάμεση επανεξέταση του συστήματος. Ενσωματώθηκε κατ' αρχήν στο άρθρο 6, παράγραφος 3 και στο άρθρο 13, παράγραφος 1.

Η Τροπολογία 17 αναδιαρθρώνει πλήρως το άρθρο 1 της πρότασης. Τονίζει ότι είναι ανάγκη να τηρείται η αρχή της επικουρικότητας. Επιπλέον, με την τροπολογία αυτή επιδιώκεται η διεύρυνση του πεδίου εφαρμογής των μέτρων που σχετίζονται με τις δασικές πυρκαγιές (προληπτικά μέτρα) ενώ παράλληλα ενσωματώνει τις προστατευτικές λειτουργίες των δασών. Η τροπολογία έχει ληφθεί εν μέρει υπόψη στο άρθρο 1.

Οι Τροπολογίες 18 και 19 βελτιώνουν τη συντακτική ποιότητα της πρότασης. Ενσωματώθηκαν στο άρθρο 2, εδάφια στ) και ζ).

Η Τροπολογία 20 αντικαθιστά τους αρχικώς χρησιμοποιηθέντες ορισμούς κυρίως από ορισμούς του FAO, και η πρωτοβουλία αυτή θεωρείται αποδεκτή. Η εν λόγω τροπολογία ελήφθη υπόψη στο άρθρο 3.

Η Τροπολογία 22 ενσωματώνει τις λέξεις "κατόπιν αιτήσεώς τους", που διευκρινίζουν την έννοια του αντιστοίχου άρθρου. Ενσωματώθηκε στο άρθρο 5 παράγραφος 3.

Οι Τροπολογίες 23, 24 και 25 αλλά και οι τροπολογίες 33 και 36 αποσκοπούν στην ενίσχυση του ρόλου των κρατών μελών και προβλέπουν κοινή προσέγγιση μεταξύ της Επιτροπής και των κρατών μελών σε ό,τι αφορά ιδίως τις μελέτες. Ενσωματώθηκαν στα άρθρα 6 και 7 καθώς και στα άρθρα 11, παράγραφος 1 και 15, παράγραφος 1.

Η Τροπολογία 26 παρατείνει την περίοδο διαβίβασης των εθνικών προγραμμάτων σε 60 ημέρες. Ενσωματώθηκε στο άρθρο 8 παράγραφος 2.

Η Τροπολογία 27 έχει ως στόχο να αποσαφηνιστεί ότι οιαδήποτε εφαρμογή των νέων δραστηριοτήτων παρακολούθησης θα πρέπει να αποτελέσει αντικείμενο προσεκτικού προσχεδιασμού και επανεξετάσεων. Ενσωματώθηκε κατ' αρχήν στο άρθρο 6, παράγραφος 3.

Η Τροπολογία 29 έγινε δεκτή κατ' αρχήν: αυτό είχε ως αποτέλεσμα να ενσωματωθεί γενικότερη αναφορά στους εθνικούς, ευρωπαϊκούς και διεθνείς μηχανισμούς παρακολούθησης στο άρθρο 1, παράγραφος 1.

Η Τροπολογία 30 προβλέπει την ενίσχυση του ρόλου των κρατών μελών. Ενσωματώθηκε κατ' αρχήν στο άρθρο 9. Δεν έγιναν δεκτές οι τροποποιήσεις που αφορούσαν το ρόλο του επιστημονικού οργάνου συντονισμού και του ευρωπαϊκού οργανισμού περιβάλλοντος.

Η Τροπολογία 32 έγινε εν μέρει δεκτή. Ο ρόλος του ευρωπαϊκού οργανισμού περιβάλλοντος περιγράφεται σε μία παράγραφο (άρθρο 9, παράγραφος 5).

Οι Τροπολογίες 37 και 38 αφορούν παραπομπή στην σύμβαση του Aarhus και τις κοινοτικές διατάξεις σχετικά με την πρόσβαση στις περιβαλλοντικές πληροφορίες. Ενσωματώθηκε στο άρθρο 15 παράγραφοι 2 και 3.

Η Τροπολογία 39 αποσαφηνίζει τις υποχρεώσεις υποβολής εκθέσεων. Ενσωματώθηκε στο άρθρο 16, παράγραφος 3.

Η Τροπολογία 43 καθιερώνει νέο σημείο γ) για τις άλλες χώρες, προαιρετικά, με δικά τους έξοδα. Ενσωματώθηκε στο άρθρο 20.

Η Τροπολογία 47 συμπεριλήφθηκε σε δήλωση της Επιτροπής (βλέπε Παράρτημα I).

3.1.2. Τροπολογίες του Κοινοβουλίου που έγιναν δεκτές από την Επιτροπή στην τροποποιημένη πρόταση της και δεν ενσωματώθηκαν στην κοινή θέση

Οι Τροπολογίες 2, 4 και εν μέρει 7: Για την προσθήκη γενικών δηλώσεων στις αιτιολογικές σκέψεις σε ό,τι αφορά τον οικονομικό και κοινωνικό ρόλο των δασών στην Κοινότητα και σε ό,τι αφορά τη σημασία της πυροπροστασίας για τα δάση, που θα μπορούσε να γίνει δεκτή από την Επιτροπή αν και θα ήταν δυνατόν εν προκειμένω να αποφευχθεί.

Η Τροπολογία 13: Η εν λόγω νέα τροπολογία μπορεί να γίνει δεκτή αλλά επαναλαμβάνει τις αιτιολογικές σκέψεις 4 και 5 της πρότασης.

Η Τροπολογία 16: Η Επιτροπή θα μπορούσε να αποδεχθεί εν μέρει την εν λόγω τροπολογία και να χρησιμοποιήσει το σλόγκαν "Forest Focus - έμφαση στα δάση" για όλες τις δραστηριότητες που σχετίζονται με το σύστημα.

Η Τροπολογία 28 προβλέπει εξωτερική εκ των προτέρων αξιολόγηση, που θα μπορούσε να γίνει δεκτή από την Επιτροπή μολονότι δεν είναι απαραίτητη δεδομένου ότι εν προκειμένω επαρκεί η διαδικασία της εκ των προτέρων εσωτερικής αξιολόγησης.

3.1.3. Οι κύριες διαφορές μεταξύ της τροποποιημένης πρότασης και της κοινής θέσης του Συμβουλίου.

Η Επιτροπή δεν είναι σε θέση επίσης να αποδεχθεί την ενσωμάτωση των μέτρων που σχετίζονται με τις δασικές πυρκαγιές, που καλύπτονται από άλλη νομοθεσία (τροπολογίες 1, 3, 8, 9, 10, εν μέρει 17, 21). Μετά από τη λήξη της ισχύος του κανονισμού (ΕΟΚ) 2158/92 του Συμβουλίου όλα τα μέτρα δασικής πυροπροστασίας καλύπτονται από τον κανονισμό αριθ. 1257/99 του Συμβουλίου για τη στήριξη της αγροτικής ανάπτυξης. Η πρόταση για τον κανονισμό με θέμα την έμφαση στα δάση, που προβλέπει την παρακολούθηση των δασικών πυρκαγιών και ο κανονισμός για την στήριξη της αγροτικής ανάπτυξης αλληλοσυμπληρώνονται σε ό,τι αφορά τις δραστηριότητες που σχετίζονται με τις δασικές πυρκαγιές. Θα ήταν απαράδεκτο δύο διαφορετικές νομοθετικές πράξεις να προβλέπουν τη στήριξη των ιδίων δραστηριοτήτων, όπως και θα συνέβαινε εάν τα μέτρα πρόληψης των δασικών πυρκαγιών ενσωματώνονταν στο σύστημα "έμφαση στα δάση". Το Συμβούλιο δεν ακολούθησε πλήρως τη θέση της Επιτροπής και επέτρεψε την ένταξη στο άρθρο 5 της κοινής θέσης των ενημερωτικών εκστρατειών και της ειδικής εκπαίδευσης του προσωπικού που ασχολείται με τις παρεμβάσεις πυροπροστασίας. Παράλληλα στο άρθρο 13, παράγραφος 1 προβλέπεται επιπλέον ποσό 0,5 εκατομ. EUR ετησίως για τη χρηματοδότηση των ως άνω δραστηριοτήτων.

Tα χαρακτηριστικά του προτεινόμενου σχήματος ανταποκρίνονται πλήρως στα κριτήρια που καθορίζονται στην απόφαση του Συμβουλίου για την επιτροπολογία όσον αφορά τις επιτροπές διαχείρισης. Θα ήταν αδικαιολόγητη κάθε μεταβολή της διαδικασίας της επιτροπολογίας (τροπολογίες 31, 40, 46). Πρόσφατη απόφαση του Δικαστηρίου με θέμα τους κανονισμούς Life υποστηρίζει τη θέση αυτή της Επιτροπής. Το Συμβούλιο δεν ακολούθησε τη θέση της Επιτροπής.

Οι νέες διατάξεις που καθιέρωσε το Συμβούλιο και η θέση της Επιτροπής

Επιπλέον των προαναφερόμενων αλλαγών, το Συμβούλιο καθιέρωσε επίσης πολλές άλλες τροποποιήσεις. Πολλές εξ αυτών είναι ήσσονος σημασίας. Η Επιτροπή συμφωνεί με τις τροπολογίες που αναφέρονται εν συνεχεία.

Ο όρος "δασικά οικοσυστήματα" αντικαταστάθηκε σε ολόκληρο το κείμενο από τον όρο "δάση".

Αιτιολογικές σκέψεις της κοινής θέσης

Στην αιτιολογική σκέψη 4 περιλήφθηκε νέα αναφορά στην απόφαση αριθ. 1600/2002/EΚ του Ευρωπαϊκού Κοινοβουλίου και του Συμβουλίου για τη θέσπιση του έκτου κοινοτικού προγράμματος δράσης για το περιβάλλον.

Στην αιτιολογική σκέψη 5 οι λέξεις "αειφόρος διαχείριση" αντικαθίσταται από την λέξη "προστασία" και προστίθενται οι λέξεις "Το εκτεταμένο πρόγραμμα εργασιών για τη βιολογική ποικιλότητα των δασών της σύμβασης για τη βιοποικιλότητα".

Η αιτιολογική σκέψη 10 αναδιατυπώθηκε ώστε να αποδοθεί έμφαση στη σχέση μεταξύ συνθηκών και επιβλαβών επιπτώσεων και να υπάρξει σύνδεση προς τα εφαρμοζόμενα μέτρα υπέρ της προαγωγής της διατήρησης και της προστασίας των δασών με στόχο την αειφόρο ανάπτυξη, αποδίδοντας ιδιαίτερη σημασία στις δράσεις που αναλαμβάνονται για τη μείωση των αρνητικών επιπτώσεων στα δάση.

Αιτιολογική σκέψη 11: Προστέθηκαν οι λέξεις "οι προστατευτικές λειτουργίες".

Στην αιτιολογική σκέψη 13 προβλέπεται συνεργασία μεταξύ των κρατών μελών και της Επιτροπής σε ό,τι αφορά το συντονισμό του συστήματος και την υποβολή εκθέσεων στη μόνιμη δασική επιτροπή.

Η νέα αιτιολογική σκέψη 15 τονίζει ότι είναι αναγκαίο τα μέτρα που εκτελούνται στο πλαίσιο του εν λόγω συστήματος να ευθυγραμμίζονται προς τα αντίστοιχα πρωτόκολλα και συμβάσεις, σύμφωνα με την τροπολογία 12 του Ευρωπαϊκού Κοινοβουλίου.

Μια νέα αιτιολογική σκέψη 16 αντικαθιστά την αιτιολογική σκέψη 14 της πρότασης και προβλέπει την ευθύνη των κρατών μελών κατά τη συνεργασία με άλλους φορείς πέραν της Επιτροπής, σύμφωνα με την τροπολογία 33 του Ευρωπαϊκού Κοινοβουλίου.

Η αιτιολογική σκέψη 21 πραγματοποιεί αναφορά στη σύμβαση του Aarhus και τις κοινοτικές διατάξεις για την πρόσβαση στις περιβαλλοντικές πληροφορίες, σύμφωνα με τις τροπολογίες 37 και 38 του Ευρωπαϊκού Κοινοβουλίου.

Στην αιτιολογική σκέψη 26 αναφέρεται ότι στο σύστημα θα επιτρέπεται η συμμετοχή άλλων ευρωπαϊκών χωρών, σύμφωνα με την τροπολογία 43 του Ευρωπαϊκού Κοινοβουλίου.

Άρθρα της κοινής θέσης

Άρθρο 9

-Στην παράγραφο 3 προβλέπεται η συγκρότηση της Επιστημονικής Συμβουλευτικής Ομάδας η οποία επικουρεί την μόνιμη δασική επιτροπή κατά την προπαρασκευή των εργασιών της.

Άρθρο 11

-Αναδιατυπώθηκε η παράγραφος 1, αλλά το βασικό της περιεχόμενο παραμένει αμετάβλητο (συνεργασία με άλλους φορείς με στόχο την αξιοποίηση των συνεργιών).

Άρθρο 12

-Η παράγραφος 2 τροποποιήθηκε ως εξής: Οι δραστηριότητες που εκτελούνται βάσει του άρθρου 6, παράγραφος 2 θα συγχρηματοδοτούνται έως και κατά 75% αντί του 50% ενώ παράλληλα οι δραστηριότητες που εκτελούνται βάσει του άρθρου 7, παράγραφος 2 μπορεί να συγχρηματοδοτούνται έως και κατά 50%. Οι αλλαγές αυτές αναφέρονται στις τροπολογίες για τα άρθρα 6 και 7 με στόχο να ενισχυθεί ο ρόλος των κρατών μελών και να καταστεί δυνατή η εκτέλεση μελετών στο πλαίσιο των εθνικών προγραμμάτων.

-Η παράγραφος 3 προσαρμόστηκε στις αλλαγές της παραγράφου 2.

Άρθρο 13

-Η παράγραφος 1 αναδιατυπώθηκε πλήρως. Πέραν των 52 εκατομ. EUR που αναφέρονται στην πρόταση, προσετέθησαν και 0,5 εκατομ. EUR ετησίως για τη χρηματοδότηση δραστηριοτήτων που σχετίζονται με τις δασικές πυρκαγιές. Δεν αναφέρεται πλέον το ενδεχόμενο αύξησης των δημοσιονομικών πόρων για την περίοδο 2007-2008.

Άρθρο 14

-Για να ληφθούν υπόψη τα προβλήματα των κρατών μελών με ομοσπονδιακή δομή, τροποποιήθηκε η παράγραφος 2 δίχως να θίγονται οι υφιστάμενες αρμόδιες αρχές, τα κράτη μέλη θα ορίσουν τις αρχές ή τους φορείς που εξουσιοδοτούνται να υλοποιήσουν τα μέτρα στο πλαίσιο του συστήματος.

-Η διαδικασία της επιτροπολογίας καθιερώθηκε στην παράγραφο 5.

4. ΣΥΜΠΕΡΑΣΜΑ

Η Επιτροπή μπορεί να αποδεχθεί τις περισσότερες από τις αλλαγές του Συμβουλίου και σημειώνει ότι οι αλλαγές αυτές διευκρινίζουν ιδίως τη μελλοντική συνεργασία μεταξύ των κρατών μελών και της Επιτροπής καθώς και με άλλους φορείς. Ωστόσο, λόγω του γεγονότος ότι τα προληπτικά μέτρα για την πυροπροστασία των δασών ενσωματώθηκαν στο κείμενο και ότι επιχειρήθηκε η αλλαγή της διαδικασίας της επιτροπολογίας, που δεν κρίνεται αιτιολογημένη για τους προαναφερόμενους λόγους, η Επιτροπή δεν μπορεί να υποστηρίξει την κοινή θέση που εγκρίθηκε στις 13.6.2003.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ

Βλέπε παράρτημα I.

Παράρτημα I

Δηλώσεις της Επιτροπής

Πρόταση κανονισμού του Ευρωπαϊκού Κοινοβουλίου και του Συμβουλίου για την παρακολούθηση των δασών και των περιβαλλοντικών αλληλεπιδράσεων στην Κοινότητα (έμφαση στα δάση)

Προληπτικά μέτρα πυροπροστασίας των δασών

"Η Επιτροπή σημειώνει ότι το Συμβούλιο προβλέπει με το άρθρο 5, παράγραφος 2 τη χρηματοδότηση έως τις 31 Δεκεμβρίου 2005, ενημερωτικών εκστρατειών και της ειδικής εκπαίδευσης του προσωπικού που ασχολείται με τις παρεμβάσεις πυροπροστασίας, εφόσον ανάλογα μέτρα δεν περιλαμβάνονται από τα κράτη μέλη στα αντίστοιχα προγράμματά τους για την αγροτική ανάπτυξη. Η Επιτροπή επισημαίνει επίσης ότι το Συμβούλιο προβλέπει πρόσθετη χρηματοδότηση 0,5 εκατομ. EUR για τις δραστηριότητες αυτές.

Η Επιτροπή υπενθυμίζει ότι τα επενδυτικά μέτρα που καλύπτονται από τον κανονισμό (EΟΚ) αριθ. 2158/92 του Συμβουλίου της 23ης Ιουλίου 1992 για την πυροπροστασία των κοινοτικών δασών, ιδίως μάλιστα σε ό,τι αφορά την πρόληψη και την επιτήρηση, την ενημέρωση, τις ενημερωτικές εκστρατείες και την ειδική εκπαίδευση του προσωπικού με δασοκομικές δραστηριότητες το οποίο ασχολείται με την πρόληψη των πυρκαγιών, είναι επιλέξιμα βάσει του κανονισμού (EΚ) αριθ. 1257/99 και μπορούν να καθιερωθούν με τροποποιήσεις του προγράμματος από 1ης Ιανουαρίου 2003.

Επιπλέον, τονίζει το γεγονός ότι η δημοσιονομική αρχή καθόρισε δημοσιονομικές πιστώσεις ύψους 13 εκατομ. EUR για το 2003 με τη μορφή πιστώσεων υποχρεώσεων (και 7,5 εκατομ. EUR με τη μορφή πιστώσεων πληρωμών). Οιαδήποτε περαιτέρω δράση, που δεν καλύπτεται από τις ως άνω πιστώσεις, συνεπάγεται δέσμευση επιπρόσθετων δημοσιονομικών πόρων και συνακόλουθη μεταφορά πιστώσεων από άλλες γραμμές του προϋπολογισμού, μειώνοντας τοιουτοτρόπως τις πιστώσεις για άλλες κοινοτικές παρεμβάσεις.

Ως εκ τούτου, η Επιτροπή δεν δύναται να υποστηρίξει τις επιπλέον δραστηριότητες ή τον επιπλέον προϋπολογισμό που προβλέπει το Συμβούλιο. "

Επιτροπολογία

"Η Επιτροπή λαμβάνει υπόψη ότι το Συμβούλιο προβλέπει κανονιστική διαδικασία για τα μέτρα εφαρμογής που αναφέρονται λεπτομερώς στην πρόταση, κατ' αντίθεση προς τη διαδικασία διαχείρισης που προτάθηκε από την Επιτροπή.

Βάσει απόφασης του Δικαστηρίου της 21ης Ιανουαρίου 2003 όσον αφορά τον κανονισμό (ΕΚ) αριθ. 1655/2000 σχετικά με το χρηματοδοτικό μέσο για το περιβάλλον (LIFE), η Επιτροπή επιμένει ότι είναι σημαντικό να εφαρμοστούν τα κριτήρια του άρθρου 2 της απόφασης 1999/468/EΚ του Συμβουλίου της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

Η Επιτροπή θεωρεί ότι αφής στιγμής τα προτεινόμενα μέτρα σχετίζονται με την εφαρμογή προγραμμάτων που έχουν σοβαρές δημοσιονομικές επιπτώσεις θα πρέπει να εγκριθούν βάσει της διαδικασίας διαχείρισης. Τα μέτρα προσιδιάζουν απολύτως στο πρόγραμμα, και ως εκ τούτου δεν είναι γενικού πεδίου εφαρμογής ούτε έχουν εκπονηθεί για την εφαρμογή, προσαρμογή ή ενημέρωση των διατάξεων της συγκεκριμένης πράξης. Συνεπώς, η Επιτροπή δεν θεωρεί ενδεδειγμένη τη διαδικασία κανονιστικής ρύθμισης.

Σύμφωνα με την απόφαση του Δικαστηρίου που αναφέρεται ανωτέρω, οιαδήποτε επιλογή διαδικασίας που δεν ανταποκρίνεται στα ενδεικτικά κριτήρια του άρθρου 2 της απόφασης του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή θα πρέπει να επεξηγείται σαφώς.

Η Επιτροπή θεωρεί ότι εν προκειμένω το κείμενο της αιτιολογικής σκέψης που διευκρινίζει τη χρήση της διαδικασίας της επιτροπολογίας δεν αιτιολογεί επαρκώς την απόκλιση από τα κριτήρια που περιέχονται στην απόφαση του Συμβουλίου.

Ως εκ τούτου η Επιτροπή επιφυλάσσεται του δικαιώματός της να χρησιμοποιήσει κάθε έννομο μέσον που έχει στη διάθεσή της."

Άρθρο 12

"Η Επιτροπή δηλώνει ότι κατά την κατανομή των δημοσιονομικών πόρων θα αποδώσει ιδιαίτερη σημασία στην ισορροπημένη ανάλυση μεταξύ των δράσεων που αναφέρονται στα εδάφια α), β) και γ) της παραγράφου 2 του άρθρου 12 ώστε να εξασφαλιστεί η συνέχεια και η αποτελεσματικότητα του συστήματος."